Busongeluk: Dodetal styg; busse bekykDie ongelukstoneel. Foto: Chester Makana/ANA Kaiso Moatane, woordvoerder van die departement van vervoer in Limpopo, het gesê minstens 10 mense, onder wie ŉ baba, is reeds in die ongeluk dood terwyl minstens 60 beseer is. Maroela Media het vroeër berig die bus, wat kerkgangers vervoer het, het op die R528 omgeslaan. Volgens Moatane het die departement ŉ versoek gerig om die Great North Transport (GNT)-maatskappy se busse by sy Tzaneen-depot te ondersoek. “Ons weet nog nie presies wat die ongeluk veroorsaak het nie. Al wat ons weet, is dat die bestuurder beheer verloor en die bus omgeslaan het.” Moatane het gesê beamptes van die departement is in aanraking met GNT se bestuur en sal sorg dat die busse nagegaan word om seker te maak dit voldoen aan die nodige standaard. Mapula Mokaba-Phukwana, LUR vir vervoer in Limpopo, sal intussen Maandag van die beseerdes in hospitale besoek.